કોંગ્રેસના એક પછી એક સિનિયર નેતાઓમાં નારાજગી બહાર આવતા મામલો ખુદ પક્ષના રાષ્ટ્રીય પ્રમુખ રાહુલ ગાંધી સુધી પહોંચ્યો હતો. રાહુલ ગાંધીએ કોળી નેતા કુંવરજીભાઈ બાવળિયાને દિલ્હી બોલાવીને બેઠક કરી હતી. કુંવરજીભાઈએ તો તેમના મતવિસ્તારમાં સમર્થકોનું સંમેલન બોલાવ્યું હતું અને તેમાં ભાજપમાં ભળવા માટેનો સંકેત પણ આપ્યો છે. જોકે અગાઉ પણ ત્રણથી ચાર વખત કુંવરજીભાઈએ આવી ચીમકી પક્ષને આપી હતી, પણ આ વખતે સ્થિતિ થોડી જુદી હોવાનું તેમના સમર્થકો કહી રહ્યા છે. કુંવરજીભાઈ લગભગ ત્રણ દાયકાથી રાજકારણમાં છે, પણ ક્યારેય રાજ્ય કે કેન્દ્રમાં પ્રધાન બન્યા નથી, તેમના હાથમાં સત્તા આવી નથી. કુંવરજીભાઈ હવે પોતાના હાથમાં સત્તા આવે તેવા રાજકીય ગણિતમાં હોવાનું કહેવામાં આવે છે. બીજી તરફ ભાજપ પાસે સૌરાષ્ટ્રમાં કોળી નેતાગીરી નબળી છે એટલે ભાજપ પણ મજબૂત કોળી નેતાની શોધમાં છે. આ રાજકીય સમીકરણો વચ્ચે કુંવરજીભાઈ કેવું પગલંુ ભરે છે, તેઓ વિઠ્ઠલભાઈ રાદડિયાવાળી કરે છે કે કેમ? તે તો સમય જ કહેશે, પણ હાલ તો પ્રદેશ કોંગ્રેસમાં ચિંતા સિનિયર નેતાઓની નારાજગી દૂર કરવાની છે.